«Η ηρωίδα της Ακρόπολης ή η Ελληνίδα ηρωίδα» Ελαιογραφία του Νικολά Λουί Φρανσουά Γκος, 1827 Αθήνα, Εθνική Πινακοθήκη-Μουσείο Αλεξάνδρου Σούτζου |
| Στο έργο απεικονίζεται η «Κυρά του Κάστρου της Ακρόπολης», Ασήμω Λιδωρίκη, σύζυγος του αγωνιστή Ιωάννη Γκούρα. Οι δυο τους είχαν κλειστεί με άλλους Έλληνες στην Ακρόπολη κατά τη διάρκεια της πολιορκίας της από τους Οθωμανούς, με αρχηγό τον Κιουταχή. Όταν σκοτώθηκε ο Ι. Γκούρας, τον Οκτώβρη του 1826, η Ασήμω κράτησε, με τους υπόλοιπους πολιορκημένους, την άμυνα της Ακρόπολης. Τον Ιανουάριο του 1827 βρήκε τραγικό θάνατο στο Ερεχθείο, όταν καταπλακώθηκε από συντρίμμια μετά από έναν βομβαρδισμό. Ο ζωγράφος απεικονίζει την Ασήμω λαβωμένη αλλά όρθια, χαρακτηρίζοντας έτσι μια ηρωίδα του Αγώνα. Η Ασήμω πατάει το πεσμένο λάβαρο με την ημισέληνο, που βρίσκεται στα νεκρά χέρια ενός Οθωμανού. Η σκηνή συνδέεται άμεσα με την Ακρόπολη ως σύμβολο της ελευθερίας, με την απελευθέρωση, με την επανάκτηση των ιερών μνημείων για τον ευρωπαϊκό χώρο, αλλά και με τη συμμετοχή μιας γυναίκας στον Αγώνα.