«Οι σφαγές της Χίου» Ελαιογραφία του Ευγένιου Ντελακρουά, 1824 Παρίσι, Μουσείου Λούβρου |
| Ο ζωγράφος Ευγένιος Ντελακρουά, όπως γράφει ο ίδιος στο ημερολόγιό του, αποφάσισε να ασχοληθεί με την καταστροφή της Χίου ένα χρόνο μετά τα δραματικά γεγονότα στο νησί. Υλικό του στάθηκαν οι ανταποκρίσεις των εφημερίδων και οι πληροφορίες των περιηγητών. Ο πίνακας ολοκληρώθηκε σε έξι μήνες και εκτέθηκε στην επίσημη έκθεση ζωγραφικής (Salon) το 1824 στο Παρίσι, όπου εμφανιζόταν κάθε νέα καλλιτεχνική κίνηση. Είχε μεγάλη απήχηση στην κοινή γνώμη. Ο πλήρης τίτλος του είναι "Σκηνές από τις σφαγές της Χίου, ελληνικές οικογένειες προσμένοντας το θάνατο ή τη σκλαβιά". Είναι χαρακτηριστικός ο τρόπος με τον οποίο αποδίδει ο ζωγράφος την ηρωική θυσία των άμαχων Ελλήνων. Οι Οθωμανοί απεικονίζονται νικητές πάνω από τους νεκρούς και αιχμάλωτους ανήμπορους Έλληνες νησιώτες. Η τραγικότητα της σκηνής συμπληρώνεται από την καταστροφή που συντελείται στο νησί στο βάθος του έργου.